महामारी से पहले की स्थिति में देश को लाने के लिए दक्षिण अफ्रीका ने पर्यटकों, व्यापार यात्रियों और फिल्म निर्माताओं को आकर्षित करने के लिए खास भारतीयों के लिए ई-वीजा पेश करने की बात कही है। दक्षिण अफ्रीकी पर्यटन के MEISEA के हब प्रमुख नेलिस्वा नकानी ने कहा कि उनकी सरकार आने वाले महीनों में भारत में ई-वीजा शुरू करने की राह पर है। नकानी ने कहा कि वर्तमान में वीजा प्राप्त करने में पांच दिनों से अधिक समय नहीं लगता है। हालांकि आने वाले वक्त में ई-वीजा की शुरुआत के बाद इस वक्त को भी कम करने में मदद मिलेगी।
नकानी ने कहा कि दक्षिण अफ्रीका सरकार व्यापार यात्रियों के अलावा भारतीय परिवारों को देश में पर्यटन के लिए आकर्षित करना चाहती है। कोरोना से पहले हर साल भारत से अफ्रीकी देश का दौरा करने वाले लोगों की संख्या लगभग एक लाख होती थी, जिनमें मात्र 9 फीसदी बेंगलुरु से होते थे। भारत के इस सिलिकॉन वैली से अधिकांश लोग छुट्टियां बिताने जाते थे जबकि बाकी व्यापार के लिए जाते थे। अब महामारी के बाद के समय में हम उम्मीद करते हैं कि बेंगलुरु के यात्री मुंबई और दिल्ली से दक्षिण अफ्रीका जाने वालों से आगे निकल जाएंगे।